Narodna skupština
19991109

Predložo sam da se tačka 9, Predlog zakona o lokalnoj samoupravi, skine sa dnevnog reda. Seljaci, koji sad gledaju ovu skupštinu, a takvi su retki, jer se većina mrzne po poljima, otprilike bi rekli: Vidi koliko ih je u Skupštini, koliko bi ti kukuruza obrali. Seljaci su u pravu, ima prečih i vrelijih životnih problema, o kojima Skupština treba da raspravlja od Predloga zakona o lokalnoj samoupravi. Mogli bismo danas raspravljati o poljoprivredi, o tome kako je ove godine u celoj Vojvodini kupljeno deset novih traktora, a toliko je pre nego što ste vi došli na vlast kupovala moja ulica. Mogli bismo danas raspravljati o Vojvodini, o referendumu za Vojvodinu. To su svakako važnije teme od Predloga zakona o lokalnoj samoupravi. Ukoliko sa dnevnog reda ne skinete ovaj predlog, ukoliko ga ovakvog usvojite, onda vi ne usvajate Predlog zakona o lokalnoj samoupravi, već gasite vatru benzinom.